送王季裴往行在
作者：周孚
朝代：宋

paragraphs: 子家本南燕，我籍亦東魯。
天涯兩淪落，遷徙無定所。
一朝聞剝啄，三歲想眉宇。
跫然轉蓬地，剩欲相就語。
風帆不貸人，索別遽如許。
子才於用多，蓄眼吾未覩。
布衣諸生耳，而乃中健武。
恢恢獵德網，取士倍於古。
韓間寧負秦，晉材仍用楚。
由余初不棄，況子自中土。
匆匆一杯酒，吾爲子起舞。